1.  ปัจจัยความเสี่ยง

ปัจจัยที่อาจทำให้เกิดความเสี่ยงต่อการลงทุนของผู้ลงทุน หรือได้รับผลกระทบต่อผู้ออกหลักทรัพย์ มีดังนี้

ความเสี่ยงเกี่ยวกับภาวะการขาดแคลนบุคลากรที่เชี่ยวชาญเฉพาะด้าน บุคลากรที่มีความเชี่ยวชาญ
และมีความสามารถเฉพาะด้าน นับเป็นทรัพยากรที่สำคัญที่สุด
ในการผลิตหนังสือและวารสารเชิงวิชาการต่างๆ รวมถึงการสร้างสรรค์ผลงานอื่นในธุรกิจที่บริษัทฯ
ดำเนินงาน ซึ่งส่วนใหญ่เป็นธุรกิจบุกเบิก

บริษัทฯ ได้เล็งเห็นถึงความสำคัญของกลุ่มบุคลากรข้างต้น จึงได้จัดให้มีโครงการ ESOP
เพื่อให้ผลตอบแทนในรูปของหุ้นให้แก่พนักงานขึ้น เพื่อจูงใจให้พนักงานของบริษัทฯ
มีกำลังใจในการสร้างการเติบโตให้บริษัทฯ ในระยะยาว โครงการนี้ได้รับอนุมัติจาก
กลต.ให้ออกใบสำคัญแสดงสิทธิที่จะซื้อหุ้นสามัญของบริษัทแก่กรรมการ
พนักงานและผู้รับช่วงซื้อหลักทรัพย์ ในเดือนธันวาคม พ.ศ. 2544 นอกจากนั้น
ยังได้จัดให้มีการฝึกอบรม และมีการพัฒนาวัฒนธรรมองค์กรขึ้นมา
เพื่อพัฒนาศักยภาพของพนักงานให้ดีขึ้น และทำงานได้อย่างมีความสุขมากขึ้น

ความเสี่ยงทางด้านช่องทางการจัดจำหน่าย ช่องทางการจำหน่ายที่สำคัญส่วนหนึ่งของบริษัทฯ
มาจากการเปิดร้านหนังสือของตนเอง ชื่อ ซีเอ็ดบุ๊คเซ็นเตอร์ และ Book Variety
ตามศูนย์การค้าชั้นนำ และซูเปอร์เซ็นเตอร์ทั่วไป ทั้งกรุงเทพฯ และต่างจังหวัด
ซึ่งมีน้ำหนักรายได้ถึงประมาณ 83.43% ของรายได้รวมของบริษัทฯ ในปี 2547

บริษัทฯ จึงกระจายความเสี่ยงโดยการที่มิได้ผูกมัด
หรือเปิดทำการเฉพาะศูนย์การค้าใดศูนย์การค้าหนึ่ง แต่เปิดกระจายอยู่หลายกลุ่มผู้ประกอบการ
และส่วนใหญ่ทำสัญญาเช่าระยะยาว หรือเซ้งพื้นที่ เพื่อให้มีเสถียรภาพเรื่องพื้นที่ขายในระดับหนึ่ง
ดังนั้น หากศูนย์การค้า หรือซูเปอร์เซ็นเตอร์ รายใดประสบปัญหา หรืออยู่ในภาวะใดๆ
ที่ไม่สามารถเปิดดำเนินการได้ หรือมีนโยบายที่เปลี่ยนแปลงไปกับผู้เช่า บริษัทฯ
ก็จะสูญเสียรายได้ไปเพียงบางส่วนเท่านั้น

นอกจากนั้น บริษัทฯ ยังได้ประกันความเสียหายของทรัพย์สิน และสินค้าของบริษัทฯ
ไว้อย่างครอบคลุม เพื่อลดความเสี่ยงที่คาดไม่ถึงเกี่ยวกับภัยต่างๆ
ที่อาจเกิดขึ้นกับศูนย์กระจายสินค้าและสาขาทั้งหลายของบริษัทฯ

อย่างไรก็ตาม การเติบโตของจำนวนสาขาของบริษัทฯ
ในส่วนที่เติบโตตามการเติบโตของซูเปอร์เซ็นเตอร์ต่างๆ อาจได้รับผลกระทบ
โดยชะลอตัวลงในกรณีที่รัฐบาลยังไม่ผ่อนคลายกฎหมายผังเมืองควบคุมการขยายสาขาของซูเปอร์เซ็นเตอร์

ความเสี่ยงทางด้านการละเมิดลิขสิทธิ์หนังสือ การผลิตหนังสือเชิงวิชาการ
อาจมีความเสี่ยงที่จะถูกฟ้องร้องกรณีละเมิดลิขสิทธิ์ผู้อื่นได้ เช่น นักเขียน
หรือสำนักพิมพ์ละเมิดลิขสิทธิ์โดยที่บริษัทฯ ไม่ทราบมาก่อน แล้วมอบหมายให้บริษัทฯ เป็นผู้จัดพิมพ์
และ / หรือจัดจำหน่ายให้ บริษัทฯ ในฐานะผู้พิมพ์ หรือผู้จัดจำหน่าย
ก็อาจถูกฟ้องร้องจากเจ้าของลิขสิทธิ์ได้ ดังนั้น จึงเป็นสิ่งที่กองบรรณาธิการของบริษัทฯ
และหน่วยงานรับจัดจำหน่ายของบริษัทฯ ต้องทำการคัดเลือกต้นฉบับที่จะนำมาผลิต
หรือหนังสือที่จะรับมาจัดจำหน่าย ให้รอบคอบ และระมัดระวังมากขึ้น
เพื่อไม่ให้เกิดปัญหาการละเมิดลิขสิทธิ์ผู้อื่น นอกจากนั้น
เพื่อลดโอกาสความเสียหายที่อาจจะเกิดขึ้นดังกล่าว บริษัทฯ จึงได้ระบุในเงื่อนไขสัญญา ที่ผู้เขียน
หรือเจ้าของหนังสือ จะต้องเป็นผู้ยืนยันว่าผลงานของตนมิได้ละเมิดลิขสิทธิ์ผู้หนึ่งผู้ใด
และหากมีปัญหาการละเมิดลิขสิทธิ์เกิดขึ้น จะยินยอมรับผิดชอบค่าเสียหายทั้งหมดที่บริษัทฯ
ได้รับจากการละเมิดดังกล่าวด้วย

อย่างไรก็ตาม ปัญหาเหล่านี้เกิดขึ้นน้อยมาก และมูลค่าผลกระทบไม่มีนัยสำคัญ

ความเสี่ยงในเรื่องผลิตภัณฑ์ล้าสมัย หรือถูกสื่ออื่นทดแทน ในปัจจุบัน เทคโนโลยีทางด้านคอมพิวเตอร์
ได้รับการพัฒนาอย่างรวดเร็ว จึงทำให้หนังสือในกลุ่มคอมพิวเตอร์ ซึ่งบริษัทฯ
เป็นผู้นำตลาดด้วยรายหนึ่ง มีอายุการขายสั้นลงกว่าเดิม และมีการเริ่มใช้สื่อทางอิเล็กทรอนิกส์
เข้ามาใช้แทนที่หนังสือในบางประเภท และบางการใช้งาน บริษัทฯ
จึงปรับทิศทางด้วยการเน้นการเลือกผลิตหนังสือที่มีอายุยาว และขายดีเป็นสัดส่วนมากขึ้น
รวมทั้งได้จัดทำเว็บไซต์ ชื่อ www.se-ed.com
เพื่อให้ผู้ที่สนใจได้ทราบหนังสือที่ออกใหม่ได้รวดเร็วขึ้น

อย่างไรก็ตาม จากสถิติในต่างประเทศ
พบว่าแม้สื่อทางอิเล็กทรอนิกส์จะได้รับการพัฒนาอย่างรวดเร็ว แต่ก็ยังต้องใช้เวลาอีกนานพอสมควร
กว่าที่จะเริ่มมีน้ำหนักกระทบต่อธุรกิจหนังสืออย่างเป็นนัยสำคัญ ซึ่งเมื่อถึงเวลาดังกล่าว บริษัทฯ
ก็สามารถปรับตัวรับกับกระแสดังกล่าวได้ทัน เพราะบริษัทฯ
ได้เตรียมโครงสร้างพื้นฐานไว้รองรับแล้ว

ความเสี่ยงเกี่ยวกับการขาดแคลนสินค้าและวัตถุดิบ กระดาษเป็นวัตถุดิบที่สำคัญในการผลิตหนังสือ
และมีการเปลี่ยนแปลงด้านราคาแปรผันตามความต้องการของตลาดและตามปริมาณการผลิต
อยู่ตลอดเวลา แต่เนื่องจากหนังสือที่บริษัทฯ ผลิตขึ้น มีกลุ่มเป้าหมายที่มีกำลังซื้อ และมีการศึกษา
จึงทำให้บริษัทฯ สามารถใช้นโยบายปรับราคาตามสภาพต้นทุนที่แท้จริงได้ เป็นระยะๆ
จึงไม่ได้รับผลกระทบมากนัก

ความเสี่ยงเกี่ยวกับอุตสาหกรรมการพิมพ์ เนื่องจากบริษัทฯ ไม่ได้ลงทุนสร้างโรงพิมพ์เป็นของตนเอง
จึงทำให้บริษัทฯ ไม่มีความเสี่ยงจากการลงทุน
และไม่ได้รับผลกระทบในเชิงลบจากการแข่งขันตัดราคากันใน อุตสาหกรรมการพิมพ์ ในการนี้
บริษัทฯ เลือกใช้โรงพิมพ์หลายแห่งเป็นฐานรองรับการผลิต ซึ่งทำให้บริษัทฯ
สามารถควบคุมค่าใช้จ่ายได้อย่างเหมาะสม จากภาวะการแข่งขันเสนอราคาค่าพิมพ์อยู่ตลอดเวลา
และยังสามารถกำหนดระยะเวลาการผลิตได้อย่างแน่นอนอีกด้วย